b'\n_START_ARTICLE_\nSinchrotronas\n_START_PARAGRAPH_\nSinchrotronas \xe2\x80\x93 \xc5\xbeiedinis daleli\xc5\xb3 greitintuvas, kuriame magnetinis laukas (reikalingas pasukti daleles, turin\xc4\x8dias kr\xc5\xabv\xc4\xaf) ir elektrinis laukas (reikalingas greitinti daleles) tiksliai sinchronizuojamas su jame keliaujan\xc4\x8diu daleli\xc5\xb3 pluo\xc5\xa1tu. Sinchrotron\xc4\x85 po Antrojo pasaulinio karo i\xc5\xa1rado JAV fizikas Luis Walter Alvarez._NEWLINE_Sinchrotronuose greitinamos \xc4\xafvairios dalel\xc4\x97s bei Rentgeno spinduliai.\n_START_SECTION_\nSavyb\xc4\x97s\n_START_PARAGRAPH_\nKitaip nei ciklotrone, kuriame naudojamas pastovus magnetinis ir pastovaus da\xc5\xbenio elektrinis laukai (o sinchrociklotrone elektrinis laukas kintamas), sinchrotrone abu jie yra kintami. Tinkamai didinant \xc5\xa1iuos parametrus, dalel\xc4\x97s, \xc4\xafgydamos didesnes energijas, i\xc5\xa1lieka toje pa\xc4\x8dioje skriejimo trajektorijoje. Tai leid\xc5\xbeia vakuumin\xc4\x99 aplink\xc4\x85, kurioje greitinamos dalel\xc4\x97s, daryti toro formos._NEWLINE_Sinchrotronuose naudojami siauri vamzd\xc5\xbeiai, kurie gali b\xc5\xabti apsupti gana ma\xc5\xbeais, bet stipriai fokusuojan\xc4\x8diais magnetais (palyginimui, ciklotronai sudaryti i\xc5\xa1 dviej\xc5\xb3 pus\xc4\x97s disko formos magnet\xc5\xb3, o dalel\xc4\x97s greitinamos tik j\xc5\xb3 plote). \xc5\xa0iuose \xc4\xafrenginiuose daleli\xc5\xb3 greitinim\xc4\x85 riboja tai, jog dalel\xc4\x97s apskritai turi tur\xc4\x97ti kr\xc5\xabv\xc4\xaf, o greitinamos dalel\xc4\x97s spinduliuoja fotonus, taip prarasdamos energij\xc4\x85. Galingesni greitintuvai statomi naudojant didelio spindulio trajektorijas ir naudojant galingesnius mikrobang\xc5\xb3 rezonatorius, kuriuose dalel\xc4\x97s greitinamos tarp jo kra\xc5\xa1t\xc5\xb3._NEWLINE_Lengvos dalel\xc4\x97s, pvz., elektronai ar pozitronai, greitinamos praranda labai didel\xc4\xaf energijos kiek\xc4\xaf, tod\xc4\x97l sinchrotronuose b\xc5\xabtent \xc5\xa1i prie\xc5\xbeastis riboja maksimali\xc4\x85 \xc4\xafgyjam\xc4\x85 energij\xc4\x85. Tuo tarpu sunkioms dalel\xc4\x97ms, pvz., protonams ar jonams, \xc5\xa1i prie\xc5\xbeastis neturi didel\xc4\x97s \xc4\xaftakos. \xc5\xa0iuo atveju maksimali\xc4\x85 gyjam\xc4\x85 energij\xc4\x85 riboja magnetu stiprumas ir toki\xc5\xb3 greitintuv\xc5\xb3 kaina.'